落葉
作者：曾鞏
朝代：宋

paragraphs: 秋雨與風相噴薄，樹木可能無葉落。
琅玕散漫不可收，野步滿船誰掃掠。
垂楊千樹舊所惜，顔色易衰由力弱。
空條尚舞不自休，物意豈能知索寞。
菊花雖開能幾許，新酒縱酸猶可酌。
朱顔久已拚銷減，豈有功名堪寫貌。
衣冠塵土欲更洗，其奈滿堤河水濁。
花開葉落須强醉，壯士豈憂常落魄。